艤舟采石
作者：劉過
朝代：宋

paragraphs: 我昔南遊武昌夏口之山川，赤壁弔古齊安邊。
又嘗北抵鶴唳風聲地，八公山前望淝水。
誰令艤舟牛渚磯，樓船蔽江憶當時。
周郎未戰曹瞞走，謝安一笑苻堅危。
黄雲如屯夜月白，箭痕刀痕滿枯骨。
健兒飯飽飲馬來，意氣猶雄歌尚烈。
只今采石還戍兵，諸將奄奄泉下人。
飯囊盛飯酒甕酒，位去三衙稱好手。